རྩོམ་རིག་སློབ་གསོ་ནི་སྐད་ཡིག་སློབ་ཁྲིད་ལ་ཁག་ཁུར་མང་པོ་ཡོད་པའི་ནང་གི་ལས་འགན་གལ་ཆེན་ཞིག་ཡིན།སྐད་ཡིག་ཅེས་པའིསྐདནི་སྐད་ཆ་ལ་གོ་དགོས་པ་དང་།ཡིགནི་ཡི་གེའམ་རྩོམ་ཡིག་ལ་གོ་དགོས་པ་ཡིན།ང་ཚོས་སྐད་ཡིག་སྦྱང་བའི་དམིགས་ཡུལ་ནི།སྐད་ཆ་དང་ཡི་གེ་སྦྱངས་པ་ལ་བརྟེན་ནས་སྐད་ཆ་ཇི་ལྟར་ཡི་གེར་འགོད་པའམ།སྐད་ཆ་ཇི་ལྟར་རྩོམ་ཡིག་ཏུ་འབྲི་བའི་ཐབས་སམ་ནུས་པ་སྦྱང་རྒྱུ་དེ་ཡིན།དེའི་ཕྱིར།སྐད་ཆ་ལ་ནང་བྱན་ཆུད་པར་བྱེད་པ་ནི་རྩོམ་ཡིག་འབྲི་བའི་སྔོན་འགྲོའི་ཆ་རྐྱེན་ཡིན།སྐད་ཆ་ཅི་འདོད་དུ་ཡི་གེར་ཕབ་པའམ་རྩོམ་ཡིག་ཏུ་འབྲི་བའི་ནུས་པ་ལྡན་དགོས་ན།ངེས་པར་དུ་རྩོམ་རིག་སློབ་གསོ་ལ་བརྟེན་དགོས།དེ་ཡང་ཇི་སྐད་དུ།རྩོམ་རིག་ནི་སྐད་ཆའི་སྒྱུ་རྩལ་ཡིན།ཞེས་པ་ལྟར།རྩོམ་རིག་གི་སྐད་ཆ་ནི་དུས་རབས་རིམ་བྱོན་གྱི་རྩོམ་རིག་མཁན་པོ་རྣམས་ཀྱིས་འཚོ་བའི་ནང་གི་སྐད་ཆ་ལ་བསྲེགས་བཅད་བརྡར་གསུམ་བྱས་ནས་ཡི་གེར་ཕབ་པའི་ཚིག་སྦྱོར་རྨ་མེད་པ་ཡིན་ལ།འཚོ་བའི་ནང་གི་སྐད་ཆ་ལ་ཡང་བསྐྱར་ལས་སྣོན་བྱས་པའི་སྒྱུ་རྩལ་གྱི་ཐོན་རྫས་ཏེ།སྐད་ཆའི་སྒྱུ་རྩལ་ཡིན།རྩོམ་རིག་བརྩམས་ཆོས་ཕུལ་བྱུང་གི་སྐད་ཆ་ནི་དག་ཆ་ཐོན་པ།བརྗོད་བདེ་བ།ཉམས་ཐོན་པ།རྣ་བར་སྙན་པ།ཁ་གསལ་བ།གོ་སླ་བ་ཞིག་ཡིན།དེའི་ཕྱིར།ང་ཚོས་སྐད་ཡིག་སློབ་པ་ལ་སྐད་ཆའི་སྒྱུ་རྩལ་དུ་གྱུར་པའི་རྩོམ་རིག་མ་བསླབས་ན་ག་ལ་འགྲིག་སྟེ།མི་འགྲིག་ལ།རྩོམ་རིག་གི་སྐད་ཆ་ནི་འཚོ་བའི་ནང་གི་སྐད་ཆ་དང་ཡི་གེ་གཉིས་ཚད་མཐོན་པོའི་སྒོ་ནས་སྡེབ་སྦྱོར་བྱས་པ་ཞིག་ཡིན་པས།སྐད་ཡིག་སློབ་པ་ལ་མེད་མི་ཆོག་པའི་སྐད་དང་ཡི་གེའི་རྒྱུ་ཆ་ཡིན་ནོ།།